សាលាក្តី​ខ្មែរ​ក្រហម​រៀបចំ​ពិធី​សាសនា​ឲ្យ​ខៀវ សំផន និង​នួន ជា
លោក នេត្រ ភក្ត្រា អ្នក​នាំ​ពាក្យ​សាលាក្តី​ខ្មែរ​ក្រហម​បាន​ឲ្យដឹង​នៅ​ថ្ងៃ​សុក្រ​នេះ​ថា​​ ការ​រៀប​ចំ​ពិធី​ចូល​ឆ្នាំ​ថ្មីនោះ ​គឺ​ជា​ពិធី​សាសនា​ដែល​មាន​ការ​និមន្ត​ព្រះសង្ឃ​ចំនួន​ពីរ​បី​អង្គ​ចូល​ទៅ​កាន់​មន្ទីរ​ឃុំ​ឃាំង​បណ្តោះ​អាសន្ន​​នៃ​ជនជាប់​ចោទ​ទាំង​ពីរ​ក្នុង​សាលាក្តី​ខ្មែរ​ក្រហម។
ភ្នំពេញ — សាលាក្តីខ្មែរក្រហមដែលគាំទ្រដោយអង្គការសហប្រជាជាតិបានរៀបចំពិធីចូលឆ្នាំថ្មីដោយសង្ខេបមួយសម្រាប់ជនជាប់ចោទនួន ជា និងខៀវ សំផន។ ជនជាប់ចោទទាំងពីរដែលកំពុងរងការចោទប្រកាន់ពីបទសម្លាប់រង្គាលប្រជាពលរដ្ឋកម្ពុជាអស់ជិត២លាននាក់ និងការចោទប្រកាន់ពីបទបំបិទសិទ្ធិជំនឿនិងបំផ្លិចបំផ្លាញសាសនានានាក្នុងអំឡុងពេលដែលពួកខ្លួនគ្រប់គ្រងអំណាច។ លោក នេត្រ ភក្ត្រា អ្នកនាំពាក្យសាលាក្តីខ្មែរក្រហមបានឲ្យដឹងនៅថ្ងៃសុក្រនេះថាការរៀបចំពិធីចូលឆ្នាំថ្មី ឆ្នាំមមី សម្រាប់នួន ជា អតីតប្រធានសភាខ្មែរក្រហមអាយុ៨៧ ឆ្នាំនិងសម្រាប់អតីតប្រមុខរដ្ឋខ្មែរក្រហម ខៀវ សំផន អាយុ៨២ឆ្នាំ គឺជាពិធីសាសនាដែលមានការនិមន្តព្រះសង្ឃចំនួនពីរបីអង្គចូលទៅកាន់មន្ទីរឃុំឃាំងបណ្តោះអាសន្ននៃជនជាប់ចោទទាំងពីរក្នុងសាលាក្តីខ្មែរក្រហម។ សាលាក្តីបានរៀបចំពិធីសាសនានេះឡើងដប់ថ្ងៃមុនពិធីចូលឆ្នាំខ្មែរចាប់ផ្តើម។ «រៀបចំពិធីសាសនាដល់ជនជាប់ចោទទាំងពីររូបគឺលោក នួន ជា និងលោក ខៀវ សំផននៅក្នុងមន្ទីរឃុំឃាំងរបស់តុលាការ។ នៅក្នុងនោះមានការនិមន្តព្រះសង្ឃដើម្បីសូត្រមន្តដើម្បីលើករាសីក៏ដូចជាសុំសេចក្តីសុខដល់ជនជាប់ចោទទាំងពីរកាលពីថ្ងៃទី៤ខែមេសាកន្លងទៅ។ មានការអញ្ជើញចូលរួមពីសមាជិកក្រុមគ្រួសារជនជាប់ចោទទាំងពីររួមទាំងសាច់ញាតិដែលបានធ្វើពិធីរួមគ្នាក្នុងនោះ»។ នួន ជា និងខៀវ សំផន ត្រូវបានចោទប្រកាន់ពីបទឧក្រិដ្ឋកម្មប្រឆាំងមនុស្សជាតិ ឧក្រិដ្ឋកម្មសង្គ្រាម និងបទប្រល័យពូជសាសន៍។ ការកាត់ទោសអតីតមេដឹកនាំនៃរបបកម្ពុជាប្រជាធិបតេយ្យទាំងពីរបានចប់មួយវគ្គរួចទៅហើយ។ សាលាក្តីខ្មែរក្រហម គ្រោងនឹងចេញសាលក្រមនៅឆ្នាំនេះ។ សាលាក្តីខ្មែរក្រហមនឹងចាប់ផ្តើមកាត់ទោសជនជាប់ចោទទាំងពីរបន្តទៀតក្នុងពេលខាងមុខ។ លោក ជុំ មី អតីតអ្នកទោសគុកទួលស្លែងនិងជាប្រធានសមាគមជនរងគ្រោះដោយរបបខ្មែរក្រហមឈ្មោះថា សមាគមក្សេមក្សាន្តបានផ្ទុះកំហឹងឡើងវិញនៅពេលដែលអតីតមេដឹកនាំខ្មែរក្រហមទាំងពីរនេះទទួលបានសិទ្ធិគោរពសាសនានៅក្នុងពន្ធនាគារផ្ទុយស្រឡះពីកាលៈទេសៈនៃការគ្រប់គ្រងរបស់ពួកគេ។ «ខ្ញុំថាដូចជានួន ជា សុទ្ធតែជាអ្នកចេះដឹង ហេតុអីបានជាកម្ទេចសាសនា។ ចឹងខ្ញុំខឹងរហូតពួកមេដឹកនាំខ្មែរក្រហមប៉ុន្មាននាក់ហ្នឹង»។ លោក នេត្រ ភក្ត្រា បញ្ជាក់ថា បើទោះបីជា នួន ជា និងខៀវ សំផន កំពុងស្ថិតនៅក្នុងការឃុំខ្លួននិងស្ថិតក្នុងដំណាក់កាលកាត់ទោសក៏ដោយ ក៏ជនជាប់ចោទទាំងពីរនៅតែមានសិទ្ធិសេរីភាពផ្នែកជំនឿសាសនាដដែល៕